Bridget Jones, Paddington i La Infiltrada obrin la cartellera de març al cinema Tívoli
2025-07-24

El cinema Tívoli de Burjassot es prepara per a completar el primer trimestre de l’any amb una cartellera que rep el mes de març amb tres propostes per a gaudir del 28 de febrer al 2 de març. La sala fosca local acomiadarà febrer i obrirà un nou mes de cinema amb Paddington: aventura en la selva, la nova entrega de Bridget Jones i la reposició de La infiltrada.

Com a proposta per a tota la família, arriba al Tívoli el tercer lliurament de les peripècies del famós osset londinenc. En aquesta nova aventura, Paddington torna al Perú per a visitar a la seua estimada tia Lucy, qui ara resideix en un santuari per a ossos jubilats. Al costat de la família Brown, Paddington s’embarca en una emocionant odissea i el que comença com una visita tranquil·la, acaba transformant-se en una increïble aventura quan un misteri els arrossega a través de la frondosa selva amazònica. Durant eixe viatge inesperat, Paddington i els seus acompanyants s’enfrontaran a múltiples desafiaments i descobriran secrets que enfortiran, encara més, els llaços familiars i el veritable valor de l’amistat. A més, per a aquesta aventura andina, l’os Paddington compta amb uns acompanyants de luxe com són Antonio Banderas, Olivia Colman, Hugh Bonneville o Emily Mortimer. Paddington; aventura en la selva tindrà les seues passades en el Tívoli el divendres 28 de febrer, a les 18.00 h; el dissabte 1 de març, a les 17.00 h i el diumenge 2 de març, a les 16.30 h.

Si hi ha un retorn per milers de fans a tot el món a la pantalla gran, eixe és el de Bridget Jones que, per fi s’ha fet realitat. Renée Zellweger torna a ficar-se, per quarta vegada, en la pell del mític personatge creat per Helen Fielding per a protagonitzar la que sens dubte serà la comèdia romàntica per excel·lència de 2025. Molt ha plogut des que, en 2001, irrompera en la pantalla gran eixe personatge tan entranyablement disruptiu que va protagonitzar “El diari de Bridget Jones” i que ja és història del cinema. Hui, més de vint anys després, Bridget està sola després d’enviduar fa quatre anys, quan Mark va morir durant una missió humanitària a Sudan. És la mare de Billy, de nou anys, i de Mabel, de quatre, i es troba en una espècie de llimbs emocionals, mentre cuida als xiquets amb l’ajuda dels seus millors amics i d’un antic amant, Daniel Cleaver (Hugh Grant). Pressionada pels seus éssers més pròxims, Shazzer, Jude i Tom; la seua companya de treball, Miranda; la seua mare i la seua ginecòloga, la Dra. Rawlings (Emma Thompson), Bridget se sent obligada a interessar-se de nou per la vida i l’amor. Treballa de nou i fins i tot prova amb una app de cites, a través de la qual coneix a un somiador més jove que ella (Leo Woodall). Treballadora, mestressa de casa, mare i enamorada (a mig fer), Bridget s’enfronta a l’enjudiciament de les mares perfectes en el col·legi, es preocupa per Billy, que no acaba d’acostumar-se a no tindre un pare, i manté una estranya relació amb el molt racional professor de Ciències del seu fill (Chiwetel Ejiofo). Bridget Jones: loca por él es projectarà al cinema Tívoli el divendres 28, a les 20.00 h i el dissabte 1 i el diumenge 2, a les 19.30 h.

Finalment, el cinema Tívoli recupera La infiltrada per a aquells i aquelles que encara no han vist la que s’ha convertit en la Millor Pel·lícula en els recentment entregats Premis Goya, guardó rebut ex aequo amb El 47. El thriller dirigit per Arantxa Echevarría, basat en la història real d’Aranzazu Berradre Marín, pseudònim amb el qual es va infiltrar una agent de la Policia Nacional en la banda terrorista ETA, durant 8 anys, es projectarà al cinema Tívoli, el divendres 28 de febrer i el dissabte 1 de març a les 22.30 h.

Les entrades per a gaudir de les estrenes més actuals al cinema Tívoli tenen un preu únic de 4 euros i es poden adquirir, telemàticament, en la pàgina web del cinema Tívoli, o en la taquilla, des de mitja hora abans de l’inici de cada projecció.